CENTEL เด้งเกือบ 7% รับมาตรการดึงดูดนักท่องเที่ยวต่างชาติ
CENTEL เด้งเกือบ 7% รับมาตรการดึงดูดนักท่องเที่ยวต่างชาติ ล่าสุด ณ เวลา 15.09 น. ราคาอยู่ที่ 38.75 บาท บวก 2.50 บาท หรือ 6.90% สูงสุดที่ 39.00 บาท ต่ำสุดที่ 36.50 บาท มูลค่าซื้อขายที่ 157.99 ล้านบาท
23 พ.ย. 2559

ผู้สื่อข่าวรายงานว่า ราคาหุ้นบริษัท โรงแรมเซ็นทรัลพลาซา จำกัด (มหาชน) หรือ CENTEL ณ เวลา 15.09 น. ราคาอยู่ที่ 38.75 บาท บวก 2.50 บาท หรือ 6.90% สูงสุดที่ 39.00 บาท ต่ำสุดที่ 36.50 บาท มูลค่าซื้อขายที่ 157.99 ล้านบาท 

พ.อ.อธิสิทธ์ ไชยนุวัฒน์ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุม ครม.อนุมัติมาตรการยกเว้นค่าธรรมเนียมการตรวจลงตราวีซ่า ณ สถานทูต สถานกงสุลไทย จากเดิม 1 พันบาท และปรับลดค่าธรรมเนียมการตรวจลงตรา ณ ช่องทางอนุญาตของด่านตรวจคนเข้าเมืองเป็นการชั่วคราวให้แก่นักท่องเที่ยว จำนวน 19 ประเทศ ได้แก่ อัลเดอร่า บัลแกเรีย ภูฏาน จีน ไซปรัส เอธิโอเปีย อินเดีย คาซัคสถาน ลัตเวีย ลิโธเนีย มัลดีฟส์ มอลต้า เมอริเชียส โรมาเนีย ซานมาริโน  ซาอุดิอาระเบีย ไต้หวัน ยูเครน อุซเบกิสสถาน จากเดิม 2 พันบาทเหลือ 1 พันบาทต่อคน โดยทั้ง 2 มาตรการเริ่ม 1 ธ.ค.59 – 28 ก.พ.60 ระยะเวลารวม 3 เดือน
ด้านบล.กสิกรไทย ระบุในบทวิเคราะห์ฯว่า การออกมาตรการดึงดูดนักท่องเที่ยวต่างชาติด้วยการยกเว้นค่าธรรมเนียมค่าวีซ่า 1,000 บาทต่อคน และลดค่าธรรรมเนียมวีซ่าที่ช่องทางอนุญาตด่านตรวจคนเข้าเมืองจาก 2,000 บาทต่อคนเหลือ 1,000 บาทต่อคน เริ่ม 1 ธ.ค.-28 ก.พ.60 นั้น ทางการคาดว่าจะช่วยเพิ่มจำนวนนักท่องเที่ยว 3.57 แสนคน และรายได้เพิ่มจากการท่องเที่ยวเพิ่ม 2.87 หมื่นล้านบาท
โดยมองว่า มาตรการดังกล่าวเป็นตัวช่วยประคับประคองสถานการณ์การท่องเที่ยวที่ซบเซา ถือเป็นประโยชน์ต่อกลุ่มท่องเที่ยวและขนส่งโดยรวมทั้งบริษัท โรงแรมเซ็นทรัลพลาซา จำกัด (มหาชน) หรือ CENTEL